《题新辟梅厅二窗》
清代·郑孝胥

平生纵眼殊有力，超海穿山随所击。目光注射遂无坚，何物相遮笑墙壁。

去年连城千万峰，溃围为我皆辟易。龙州荡荡势稍平，倚遍危楼终不适。

西厅双窗聊一放，百里云烟收咫尺。祇今边帅用诗人，端遣书生来岸帻。

欲凭秀句洗瘴疠，复恃丰年抛剑戟。种梅幽事春后情，养鸭閒塘雨馀碧。

沈吟远意当语谁，的的飞鸿黯将夕。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。